На основу члана 52. и 25 Закона о јавним предузећима („Службени гласник РС“, број 15/2016 и 88/2019), члана 37. Статута Града Ниша („Службени лист Града Ниша“, број 88/2008, 143/2016 и 18/2019) , члана 18 и 25. Одлуке о оснивању Јавног комуналног предузећа за водовод и канализацију "Наиссус" Ниш („Службени лист Града Ниша“, број 145/2016),

Скупштина Града Ниша, на седници од 2021. године, донела је

Р Е Ш Е Њ Е

О ИМЕНОВАЊУ ВРШИОЦА ДУЖНОСТИ ДИРЕКТОРА

ЈАВНОГ КОМУНАЛНОГ ПРЕДУЗЕЋА ЗА ВОДОВОД И КАНАЛИЗАЦИЈУ "НАИССУС" НИШ

I Горан Милосављевић, мастер историчар, именује се за вршиоца дужности директора Јавног комуналног предузећа за водовод и канализацију "Наиссус" Ниш, најдуже до годину дана од дана именовања.

II Вршилац дужности директора Јавног комуналног предузећа за водовод и канализацију "Наиссус" Ниш има сва права, обавезе и овлашћења која има директор овог предузећа.

III Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, број 15/2016 и 88/2019) и члана 25. Одлуке о оснивању Јавног комуналног предузећа за водовод и канализацију "Наиссус" Ниш („Службени лист Града Ниша“, број 145/2016) прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 18. Одлуке о оснивању Јавног комуналног предузећа за водовод и канализацију "Наиссус" Ниш („Службени лист Града Ниша“, број 145/2016), прописани су услови које лице мора да испуњава да би било именовано за директора предузећа и то :

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности...

Чланом 37. Статута Града Ниша („Службени лист Града Ниша“, број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Игор Вучић, досадашњи директор Јавног комуналног предузећа за водовод и канализацију "Наиссус" Ниш поднео је оставку заведену под бројем 499, дана 15.06.2021. године. У циљу обезбеђивања услова за несметано функционисање Јавног комуналног предузећа за водовод и канализацију "Наиссус" Ниш, неопходно је именовати вршиоца дужности директора овог предузећа.

Горан Милосављевић je дипломирао на Филозофском факултету у Нишу 2010. године, потом 2012. године завршио мастер студије. Докторске академске студије уписао је 2012. године на Филолошком факултету Универзитета у Београду, где је и данас докторанд. Од 2012. године запослен је у ЈКП „Обједињена наплата“ Ниш. Од 14.01.2019. до 21.08.2020. године био је помоћник Градоначелника Града Ниша надлежан за локални економски развој и развој локалне заједнице. У периоду од 2019. до 2020. године био је члан Управног одбора Фондације за решавање стамбених потреба младих научних радника и уметника Универзитета у Нишу. Од августа 2020. године одборник је у Скупштини Града Ниша, као и члан Одбора за мандатно-имунитетска питања СГ Ниша. Учесник је бројних међународних и домаћих стручних и научних скупова, конференција, форума и радионица. Поседује сертификат о успешно завршеном Специјалистичком семинару на тему корпоративног управљања у јавним предузећима, друштвима капитала и привредним друштвима. Говори енглески, шпански и италијански језик. Познаје рад на рачунару.

 На основу наведеног, а имајући у виду да Горан Милосављевић, мастер историчар, испуњава услове за именовање вршиоца дужности директора Јавног комуналног предузећа за водовод и канализацију "Наиссус" Ниш, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

ПОУКА О ПРАВНОМ ЛЕКУ:Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2021. године

**СКУПШТИНА ГРАДА НИША**

**Председник**

**др Бобан Џунић**